གལ་ཏེ་སུམ་རྟགས་ཀྱི་རྩ་བ་འདི་སྤྱི་ལོའི་དུས་རབས་བདུན་པའི་ནང་སློབ་དཔོན་ཐོན་མིས་མཛད་པ་ཞིག་ཡིན་ན།བར་དེར་མི་ལོ་དྲུག་བརྒྱ་ཙམ་གྱི་རིང་བོད་དུ་བསྟན་པ་སྔ་དར་དང་ཕྱི་དར་གཉིས་ཀར་སྒྲ་སྒྱུར་གྱི་ལོ་ཙྭ་བ་གཙོ་བོར་གྱུར་པའི་བོད་ཀྱི་རིག་གནས་ལ་མཆོག་ཏུ་མཁས་པ་བརྒྱ་སྟོང་མང་པོ་བྱོན་ཡོད་པ་དེ་རྣམས་ཀྱིས་བརྡ་སྤྲོད་པའི་གཞུང་ལུགས་སུམ་ཅུ་པ་དང་རྟགས་འཇུག་གཉིས་ལ་འགྲེལ་པ་རྒྱས་བསྡུས་ཅི་རིགས་ཤིག་མཛད་མཁན་མ་བྱུང་བ་ཅི་ལ་སྲིད་དམ།འོན་ཀྱང་བལྟ་རྒྱ་ཐོས་རྒྱ་ཁབ་མིག་ལྟར་ཕྲ་བ་བདག་ལྟ་བུའི་མྱོང་ཚོར་ལ་ནི་ད་ཕན་སུམ་རྟགས་ཀྱི་འགྲེལ་པ་མཐོང་ཐོས་ཀྱི་ཁྲོད་ནས་གྲགས་ཆེ་བ་ཞ་ལུ་ལོ་ཆེན་ཆོས་སྐྱོང་བཟང་པོས་མཛད་པའི་སློབ་དཔོན་ཨ་ནུས་མཛད་པའི་བོད་ཀྱི་སྐད་ཀྱི་གསུང་རབ་ལ་འཇུག་ཚུལ་སུམ་ཅུ་པའི་རྣམ་འགྲེལཞེས་བྱ་བ་དེའི་ནང་།ཡང་སུམ་པ་ལོ་ཙཱ་བས་བས་ཇ་འཕུལ་བ་དང་།ཀླུ་མེས་དབང་ཕྱག་གྲགས་ཀྱིས་བས་ཉ་འཕུལ་བར་བཞེད་པ་ནི་སྔོན་གྱི་མཁན་པོ་རྣམས་ཀྱི་ལུགས་ལས་གཞན་ཡིན་ནོ་ཞེས་པ་དབུས་པ་བློ་གསལ་གྱིས་སུམ་ཅུ་པའི་འགྲེལ་པར་བཀག་པ་ལྟར་རོ།ཞེས་གསལ་བ་བཞིན་དེ་ལས་སྔ་བའི་སུམ་འགྲེལ་ཞིག་ད་ཕན་མ་རྙེད་ཅིང་།དེ་ལྟར་ན་དབུས་པ་བློ་གསལ་འཁྲུངས་གཤེགས་ཀྱི་ལོ་དུས་མ་རྟོགས་ཀྱང་།ཁོང་ནི་སྣར་ཐང་གི་མཁས་པ་བཅོམ་ལྡན་རིག་རལ་གྱི་སློབ་མ་མཆིམས་ནམ་མཁའ་གྲགས་པའི་ཡང་སློབ་ཡིན་པ་དང་།མཆིམས་ནམ་གྲགས་སམ་མཚན་གཞན་འཇམ་དགག་པཀྵིར་གྲགས་པ་དེ་ནི་རང་རྒྱལ་ཡོན་རྒྱལ་རབས་ཀྱི་གོང་མ་ཅི་ཙུང་ཨ་ཡུ་པ་ཏ་བུ་ཡན་ཐུས་གོང་མགནང་རིང་།དབུ་བླར་རྒྱལ་ནང་དུ་གདན་དྲངས་པ་ཡིན་ཅིང་།རྗེས་སུ་ཁོང་སྐུ་གཤེགས་པའི་མཇུག་སློབ་མ་དབུས་པ་བློ་གསལ་གྱིས་བརྩམས་པའི་སྣར་ཐང་བསྟན་འགྱུར་བྲིས་མའི་མཇུག་བྱང་དུ།ཤཱཀྱའི་དགེ་སློང་འཇམ་པའི་དབྱངས་ཀྱི་ཐུགས་ཀྱི་དགོངས་པ་ཇི་ལྟ་བར་དེ་ཉིད་ཀྱི་ཞབས་ཀྱི་རྡུལ་སྤྱི་བོར་ལེན་པ་བློ་གསལ་རྩོད་པའི་སེང་གེལ་སོགས་པས་བཞེངས་ཚུལ་འཁོད་པ་སོགས་ལ་དཔགས་པ་ཁོང་གི་སུམ་ཅུ་པའི་འགྲེལ་པདེ་སྤྱི་ལོའི་དུས་རབས་བཅུ་བཞི་པའི་དུས་དཀྱིལ་ཡས་མས་ཙམ་དུ་མཛད་པར་སྙམ།འོན་ཀྱང་དེ་རྣམས་ནི་རེ་ཞིག་རང་གི་བསམ་ཚུལ་བརྗོད་པ་ཙམ་ཡིན་མོད།ཁྱོད་ཀྱི་མཐོང་དངོས་པོ་མང་།བོང་བུས་མ་ཕྱིན་ལམ་འཕྲང་མང་།ཞེས་པའི་དཔེ་ལྟར་ཁྲོན་པའི་སྦལ་པ་དང་འདྲ་བ་བདག་ལྟ་བུས་དེ་ལྟར་ལགས་ཞེས་ཁ་ཚོན་གཅོད་པར་ག་ལ་ཕོད་ན།མང་ཐོས་མཁས་པའི་ཚོགས་ཀྱི་གཟིགས་ངོར་གནའ་དུས་སམ་སྔོན་གྱི་སུམ་རྟགས་ཀྱི་འགྲེལ་པ་དང་འཆད་ཉན་མཛད་པ་སོགས་ཀྱི་ལོ་རྒྱུས་ཡོད་སྲིད་པས་རྨོངས་རྒན་སྤྱི་བརྟོལ་ཅན་བདག་ལ་བཀའ་བཀྱོན་དྲག་པོ་དང་བཅས་འདི་དང་འདི་ཡོད་ཅེས་རྣག་ཐོག་གཙག་འགེལ་གྱི་བཀའ་དྲིན་སྐྱོང་བ་ཞུ།ཡང་གལ་སྲིད་རུས་སྦལ་ལོང་བའི་མགྲིན་པ་གསེར་གཉའི་བུགར་ཆུད་པ་ལྟ་བུར་སྟེས་དབང་གིས་དེ་ལྟར་ཡིན་ན།སུམ་རྟགས་ཀྱི་གཞུང་ལུགས་འདི་ཆོས་རྗེ་ས་པཎ་གྱི་སྐུ་དྲིན་ལ་བརྟེན་ནས་དར་འཕེལ་བྱུང་བའི་སྒྲུབ་བྱེད་དུ་འགྱུར་བའང་སྨོས་ཅི་དགོས།